
Indledning og baggrund

BioCirc Vinkel Biogas ApS drifter et biogasanlæg beliggende ved Vinkel by i Skive Kommune, der producerer CO2 som biprodukt til biogas (biometan) i den eksisterende proces. Denne biogene CO2 adskilles fra biogassen og udledes på nuværende tidspunkt til atmosfæren. Da det er virksomhedens mission af fortrænge udledning af drivhusgasser til atmosfæren, heriblandt CO2, ønskes den pågældende CO2 indfanget og opsamlet med henblik på anden anvendelse for at reducere udledningen til atmosfæren.

Der ansøges i nærværende dokument om godkendelse jf. Godkendelsesbekendtgørelsens §3, stk. 2 til at etablere en ændring af den eksisterende listevirksomhed BioCirc Vinkel Biogas ApS, som er godkendt iht. Miljøbeskyttelseslovens § 33, stk. 1. Ændringen består i etablering af et CO2-fangstanlæg i forlængelse af det eksisterende biogasanlæg til fangst, rensning og oplag af den biogene CO2, der produceres som biprodukt i biogasprocessen og som pt. udledes direkte til atmosfæren. 

De nærmere detaljer og oplysninger præsenteres i følgende.

Desuden vedlægges screeningsskema for projektet (bilag 1), der er omfattet af bilag 2, punkt 13 a) af Miljøvurderingsloven. Projektet vurderes ikke at kunne få væsentlig indvirkning på miljøet.

1. Ansøgers navn: BioCirc Vinkel Biogas ApS

2. Virksomhedens navn: BioCirc Vinkel Biogas ApS, Vasehøjvej 16, 7840 Højslev, 
CVR-nr.: 39420236

3. Ejer af ejendommen:  BioCirc Vinkel Biogas ApS (Matr. nr.: 22g, Vinkel By, Højslev)

4. Virksomhedens kontaktperson: Ditlev Gjedsig Høgh, dho@biocirc.com, +45 2899 6065.

5. Listebetegnelse

BioCirc Vinkel Biogas ApS er i forvejen godkendt efter følgende listepunkter:

Hovedaktivitet:
Bilag 1, punkt 5.3.b.i 
”Nyttiggørelse eller en blanding af nyttiggørelse og bortskaffelse af ikke-farligt affald, hvor kapaciteten er større end 75 tons/dag, og hvorunder en eller flere af følgende aktiviteter finder sted, dog undtaget aktiviteter omfattet af direktiv 91/271/EØF om rensning af byspildevand:
i) Biologisk behandling.
Hvis den eneste affaldsbehandlingsaktivitet, der finder sted, er anaerob nedbrydning, er kapacitetstærsklen for denne aktivitet 100 tons pr. dag.”

Som biaktivitet:
Bilag 1, punkt 6.5. b. 
”Bortskaffelse eller genanvendelse af dyrekroppe eller animalsk affald, hvor kapaciteten er større end 10 tons/dag 
b) biogasanlæg.”

Bilag 2, punkt J 201 
”Kolonne 2-virksomheder, som defineret i bekendtgørelse om kontrol med risikoen for større uheld med farlige stoffer.”

Nærværende ansøgning vedrører en ændring af en eksisterende listevirksomhed på Bilag 1 af Godkendelsesbekendtgørelsen i form af etablering af et anlæg til CO2-fangst, rensning og oplag i forlængelse af biogasanlæggets opgraderingsanlæg. Der er ikke noget specifikt listepunkt for oplag og bearbejdning af CO2 i Godkendelsesbekendtgørelsen.

6. Beskrivelse af det ansøgte projekt. 
Kort beskrivelse af det ansøgte projekt, Angivelse af om der er tale om nyanlæg eller om driftsmæssige udvidelser og/eller ændringer af bestående virksomhed. Hvis der er tale om udvidelse af en ikke tidligere godkendt virksomhed, som bliver godkendelsespligtig på grund af udvidelsen, skal der gives oplysninger om hele virksomheden inkl. Udvidelsen.

Der skal i forlængelse af det eksisterende biogasanlæg, som allerede er miljøgodkendt[footnoteRef:1], etableres et CO2-fangstanlæg til fangst, rensning og oplag af den biogene CO2, der produceres som biprodukt i biogasprocessen, og som pt. udledes direkte til atmosfæren. Formålet med anlægget er at opsamle, rense og polere CO2'en til en højere renhedsgrad (svarende til standard for fødevareindustrien) end den, der kommer ud af biogasanlæggets opgraderingsanlæg, og finde anden anvendelse af den biogene CO2 fremfor at udlede til atmosfæren. Den rensede CO2 skal desuden komprimeres, gøres flydende og køles til opbevaring og transport. Den samlede oplagskapacitet for flydende CO2 bliver på 600 ton. [1:  Miljøgodkendelse samt afgørelse vedr. basistilstandsrapport meddelt til Højslev Bioenergi ApS, Vasehøjvej 16, 7840 Højslev (sagsnr. 779-2018-32164) meddelt februar 2019 af Skive Kommune.
Øvrige miljøgodkendelser: 
Tillæg til miljøgodkendelse, hygiejniseringsanlæg, meddelt oktober 2020.
Tillæg til miljøgodkendelse, 3 ekstra substrattanke og godkendelse kolonne 2 risikovirksomhed, meddelt i februar 2022. 
Tillæg til miljøgodkendelse, Etablering af to kombikedler og oplag af flis og halm, meddelt i august 2023.
Tillæg til miljøgodkendelse, Udvidelse til 1,1 mio. ton biomasse og dertilhørende anlæg og faciliteter, samt risikoaccept af kolonne II risikovirksomhed og afgørelse om ikke basistilstandsrapport for udvidelsen meddelt september 2024.
] 


CO2-fangstanlægget kommer til at have en årlig CO2-produktionskapacitet på op til 49.999 ton, svarende til ca. 5,7 ton CO2 i timen. 

På sigt kan den rensede CO2 anvendes til produktion af e-metanol, såfremt der i fremtiden bliver etableret PtX-anlæg i forlængelse af biogasanlægget eller i nærheden. På kortere sigt vil CO2’en blive afsat til godkendt 3. part.

Nedenstående Figur 1 viser de forskellige trin for håndtering af CO2’en, når det nye CO2-fangstanlæg kommer i drift. Anlægget, der skal etableres på samme matrikel som BioCirc Vinkel Biogas ApS’ biogasanlæg, er forklaret i trin 1 til 3. Trin 1 og til dels trin 2 foregår allerede på biogasanlægget i dag. Trin 2 og 3 er omfattet af nærværende ansøgning for det planlagte CO2-fangstanlæg. Trin 4 (transport til godkendt 3. part) foretages af en ekstern transportør, som der vil blive indgået aftale med, og er ikke inkluderet i denne ansøgning. Det trafik- og støjmæssige bidrag fra den øgede trafik til påfyldning og transport af CO2 er dog inkluderet i hhv. afsnit 13 og 29.

Figur 1: Oversigt over de forskellige procestrin for CO2-fangst, behandling, oplag og transport.

En beskrivelse af delelementerne i CO2-fangstanlægget fremgår af følgende: 

Indledende rensning af CO2 inkl. biologisk H2S-fjernelsesenhed (udendørs). Dette er allerede installeret og i drift på biogasanlæggets opgraderingsanlæg og skal kun modificeres lidt ift. flowudstyr for at muliggøre recirkulation.
Iltforsyning til H2S-fjernelsesenhed (udendørs).  
Muslingefilter (eller lignende biologisk materiale) til yderligere fjernelse af H2S.
H2S-filter og ammoniakvasker til fjernelse af ammoniakrester fra aminanlæg (udendørs). 
Et kompressionssystem med inter-cooling (indendørs i procesbygning).
Et CO2-poleringssystem med katalytisk oxidationsfilter, efterkøler og CO2-dehydratiseringsenhed (indendørs i procesbygning). 
CO2-kondenseringsesenhed samt et separat kølesystem med en tank på op til 2.500 kg ammoniak som kølemiddel (delvist indendørs og delvist udendørs). CO2-destillationskolonne vil blive placeret udendørs.
Oplag til opbevaring af flydende CO2 med en samlet kapacitet på 600 ton CO2 (4 horisontale tanke på 150 ton hver - udendørs).
CO2-påfyldningsstation til ind- og udlevering med lastbil (udendørs). 
Tørkølere (udendørs, med mulighed for placering på taget af procesbygningen).
Analysator til overvågning af den flydende CO2-kvalitet (indendørs i container).
Skorsten tilknyttet biofilter (udendørs), som allerede er installeret og i drift ifm. det eksisterende biogasanlæg.

Dimensioner for CO2-fangstanlægget og tilhørende bygninger er nævnt i Afsnit 9, mens situationsplan og placeringen er vist i Afsnit 14.

Et procesdiagram og -beskrivelse for CO2-fangstanlægget ses i Afsnit 16. 

7. Risikobekendtgørelsen
Vurdering af om virksomheden er omfattet af bekendtgørelse om kontrol med risikoen for større uheld med farlige stoffer.

BioCirc Vinkel Biogas ApS er på baggrund af dets gasoplagskapacitet klassificeret som en kolonne 2-virksomhed jf. Risikobekendtgørelsen, hvilket er omfattet af den gældende miljøgodkendelse.

CO2 er ikke underlagt reglerne for farlige stoffer jf. Risikobekendtgørelsen.

Køleanlæg til CO2-fangstanlægget på virksomheden vil være baseret på ammoniak (NH3) som kølemiddel. Ammoniak er underlagt reglerne for farlige stoffer jf. Risikobekendtgørelsen som navngivet stof nr. 35 (bilag 1, del 2), med tærskelværdier på 50 ton og 200 ton for henholdsvis kolonne 2- og kolonne 3-virksomheder. 

Biogasanlægget har et gasoplag på 41,52 ton biogas (afrundet til 42 ton), der ændres ikke på dette i forbindelse med etablering af CO2-fangstanlægget. Køleanlægget til CO2-fangstanlægget vil indeholde op til 2.500 kg ammoniak. 

Risikokvotienten for biogasanlægget inkl. CO2-fanstanlægget er beregnet til 4,202 jf. sumformelberegningen i bilag 1. 

Det samlede biogasanlæg inkl. CO2-fangstanlæg vil dermed fortsat være en kolonne-2 virksomhed i henhold til Risikobekendtgørelsen, og der er derfor ingen ændring som følge af etablering af CO2-fangstanlægget.

Da biogasanlægget allerede er en risikovirksomhed, skal der jf. gældende sikkerhedsdokument foretages en risikovurdering, når der foretages ændringer på anlægget. Risikovurderingen for etablering af CO2-fangstanlægget kan ses i bilag 2.  

8. Midlertidigt projekt
Hvis det ansøgte projekt er midlertidig, skal det forventede ophørstidspunkt oplyses.

Ikke relevant, anlægget er permanent.

9. Bygningsmæssige ændringer/udvidelser
Oplysninger om, hvorvidt det ansøgte kræver bygnings- eller anlægsmæssige udvidelser og/eller ændringer

Der vil blive anvendt et areal på i alt 18 x 75 m til CO2-fangstanlægget inkl. oplagstanke og påfyldningsstation, som i sin helhed vil være placeret på matrikel 22g, Vinkel By, Højslev, i forlængelse af det eksisterende biogasanlæg. CO2-fangstanlægget er placeret indenfor det i Lokalplan nr. 329 (Udvidelse af erhvervsområde samt solenergianlæg ved Vinkel) afsatte delområde I. Derudover overholder bygnings- og anlægshøjder for CO2-fangstanlægget de fastsatte rammer i Lokalplan nr. 329 for delområdet. Det vurderes derfor umiddelbart, at CO2-fangstanlægget kan rummes i den eksisterende lokalplan. 

CO2-fangstanlæggets procesbygning (kun til procesanlæg, ikke kontorer) vil optage et areal på 13 x 35 m med en totalhøjde på 9,5 m inkl. tørkølere på taget. CO2-destillationstårnene med en højde på 16 m vil være placeret ved siden af procesbygningen til CO2-fangstanlægget. Bygningerne og anlæggenes udseende er ikke detailprojekteret endnu, men vil overholde § 6 og § 7 i Lokalplan nr. 329’s bestemmelser. Til CO2-oplag etableres 4 overjordiske horisontale cylinderformede tanke med en ydre diameter på 3,7 m og 22 m i længden. For nærmere detaljer vedr. layout med placering af bygning og anlæg se situationsplan i afsnit 14.

Der etableres betonfundament under bygninger og oplagstanke, mens der etableres kørevej med fast belægning på i alt ca. 2400 m2 langs anlægget for at muliggøre påfyldning samt ind- og udkørsel med lastbiler (se Figur 3). Det skal nævnes, at den nye kørevej indebærer ny indkørsel fra den nordlige side af Vinkelpletvej, hvorved der skal fjernes beplantning på en kort strækning af den nordlige side af vejen samt i læbæltet mellem matrikel 11s og 22g. Fjernelse af beplantning holdes til det mindst mulige for at kunne etablere indkørslen. Der er ifølge lokalplan 329 ikke krav om bevaring af beplantningsbæltet på den nordlige side af Vinkelpletvej.

10. Planlagte udvidelser/ændringer
Forventede tidspunkter for start og afslutning af bygge- og anlægsarbejder og for start af virksomhedens drift. Hvis ansøgningen omfatter planlagte udvidelser, jf. miljøbeskyttelseslovens §36. oplyses tillige den forventede tidshorisont for gennemførelse af disse.

Anlægsarbejderne forventes udført fra primo 2025 indtil ultimo 2025 med forventet idriftsættelse primo 2026. Anlægsperioden er estimeret til at vare op til ca. 1 år. Forud for denne udføres design og detailprojektering af projektet.

11. Oversigtsplan
Oversigtsplan i passende målestok med angivelse af virksomhedens placering i forhold til tilstødende og omkringliggende grunde. Planen forsynes med nordpil. 

På følgende oversigtsplan ses projektområdet, det eksisterende biogasanlæg samt nærområdet. [image: Et billede, der indeholder kort, Luftfotografering, Fugleperspektiv, knudepunkt

Figur 2. Markering med rødt af projektområdet for CO2-fangstanlæg, placeret I forlængelse af eksisterende biogasanlæg og på samme matrikel.

12. Driftstider
Oplysninger om virksomhedens daglige driftstid. Der angives desuden driftstid og tidspunkter for den enkelte forurenende anlæg og aktiviteter, herunder støjkilder, hvis de afviger fra den samlede virksomheds driftstid. Hvis virksomheden er i drift på lørdage eller søn- og helligdage, skal dette oplyses.

Anlæggets daglige drift vil være 24/7. Derfor forventes det også at køre i weekender og på helligdage. Se afsnit 29 ift. beregning af støj fra anlæggets drift.

Påfyldning og transport af flydende CO2 vil foregå med lastbiler med en kapacitet på maksimalt 40 m3. Der forventes 7-8 påfyldninger i døgnet, hvoraf 3-4 vil være i almindelig arbejdstid på hverdage mellem kl. 07.00 og 18.00, mens 3-4 vil være i tidsrummet mellem kl. 22.00 og 07.00 op til hverdage. Som nævnt i afsnit 29 (se også vedlagte støjberegning) overholdes støjgrænserne.

Anlægget vil være bemandet i normale arbejdstimer, fra kl. 7:00 til 18:00. Når det ikke er bemandet, vil der være en medarbejder på vagt. I tilfælde af uregelmæssigheder i driften, vil medarbejderen på vagt blive alarmeret for at løse problemet via fjernbetjening eller alternativt personligt fremmøde. Al planlagt vedligeholdelse vil foregå i normale arbejdstimer.





13. Til- og frakørsel
Oplysninger om til- og frakørselsforhold samt en vurdering af støjbelastningen i forbindelse hermed.

I driftsfasen forventes der op til 8 til- og frakørsler med lastbil pr. dag på hverdage, hvor CO2’en transporteres væk. Der vil blive etableret en ny kørevej på ca. 2400 m2 med indkørsel fra Vinkelpletvej sydøst for CO2-fangstanlægget, mens udkørsel vil være ved den forlængede adgangsvej til biogasanlægget fra Vinkelpletvej (se ny kørevej og -retning på Figur 3). På grund af den relativt begrænsede ekstra lastbiltransport ift. den eksisterende for biogasanlægget forventes der ikke nogen betydelig forøgelse af trafik eller påvirkning ift. trafiksikkerhed i området.

Til forsyning af ren ilt vil ilt-tanken blive fyldt 33-35 gange pr. år, hvor en lastbil med flydende O2 vil tilgå anlægget. Under almindelig drift forventes 2-4 personbiler pr. dag, mens det i perioder med planlagt vedligehold forventes at ligge 50-100 % højere.

Støjbelastningen hos nærmeste naboer, relateret til de ekstra kørsler til og fra anlægget, vurderes ikke at blive påvirket væsentligt i forhold til anden trafik til og fra biogasanlægget. Kørsler til og fra CO2-fangstanlægget er medtaget i støjberegningen i afsnit 29. 
[bookmark: _Toc177974164]Tegninger over virksomhedens indretning
14. Tegninger
Den tekniske beskrivelse jf. punkt F og H, skal ledsages af tegninger, der i relevant omfang viser følgende:
· Placering af alle bygninger og andre dele af virksomheden på ejendommen
· Produktions- og lagerlokalers placering og indretning, herunder placering af produktionsanlæg m.v.
· Hvis der foretages arbejde udendørs, angives placeringen af dette
· Placering af skorsten og andre luftafkast
· Placering af støj- og vibrationskilder
· Virksomhedens afløbsforhold, herunder kloakker, sandfang, olieudskillere, brønde og tilslutningssteder til spildevandsforsyningsselskabet
· Befæstede arealer
· Placering af oplag af råvarer, hjælpestoffer og afflad, herunder overjordiske såvel som nedgravede tanke og beholdere til olie og kemikalier samt rørføring
· Interne transportveje
· Tegningerne skal forsynes med målestok og nordpil

[image: A aerial view of a factory

Description automatically generated]
Figur 3. Illustration af CO2-fangstanlægget med placering af de forskellige komponenter. (1) Procesbygning og hovedområde for procesanlæg, (2) CO2-oplagstanke, (3) CO2-påfyldningsstation, (4) Eksisterende opgraderingsanlæg for biometan, (5) CO2-blæserenhed, (6) H2S biologisk scrubber & recirkulationsblæsere, (7) Eksisterende biofilter og skorsten, (8) ilttanke, (9) Strømforsyning (elkiosk), (10) Brovægt og (11) Muslingefilter. Den hvide linje viser den forventede interne transportvej til og fra påfyldningsstationen (køreretning markeret med pil – bemærk ny kørevej med gråt). Den gule linje med pile viser rørledninger med flow af CO2. Tanke og bygninger relateret til den godkendte fremtidige udvidelse af biogasanlægget er markeret med lilla, mens kommende (supplerende) biologiske scrubbere er markeret med rødt.

Figur 4. Afsatte delområder iht. Lokalplan nr. 329 til ”Udvidelse af erhvervsområde samt solenergianlæg ved Vinkel”.

15. Produktionskapacitet
Oplysninger om samlet produktionskapacitet samt art og forbrug af råvarer, energi, vand og væsentlige hjælpestoffer, herunder mikroorganismer.

CO2-oplagssystemet er forbundet med en CO2-påfyldningsstation til eksport og import af CO2. Nedenfor i Tabel 1 beskrives CO2-fangstanlæggets generelle forudsætninger for almindelig drift. 











Tabel 1. Tekniske forudsætninger for CO2-fangstanlægget.
	Parameter
	Værdi og enhed
	Kommentar

	CO2-fangstkapacitet
	5,7 t/h
	Svarende til 49.999 ton/år

	Driftstimer per år
	8.760 timer 
	Biogasanlægget forventes at være i drift 99 % i løbet af kalenderåret.

	Størrelse på flydende CO2-lager
	600 ton
	Internt krav til oplag af mindst 4 dages produktion.

	Lagertryk for flydende CO2
	15-19 bar
	Tryk kan variere indenfor nævnte interval. 

	Opbevaringstemperatur for flydende CO2
	-19.8/-27 °C
	Temperatur kan variere indenfor nævnte interval.

	Sammensætning af CO2-indtag (våd)
	<0.1% CH4
>98% CO2
<0.1% N2
<1.5% O2
<0.1% H2
<1.5 ppmv NH3
<50 ppmv H2S
	CO2-holdig gas fra biogasanlæggets opgraderingsanlæg.

	Krav til sammensætning af CO2-lager
	>99.9% CO2
<20 ppmv H2O
<30 ppmv O2
<10 ppmv CO
<2.5 ppmv NH3
<0.5 ppmv total S
	Kvalitetsstandard for fødevareindustri.



I Tabel 2 beskrives det forventede ressourceforbrug for CO2-fangstanlægget i drift fordelt på de respektive enheder.

Tabel 2: Årligt forventet ressourceforbrug for CO2-fangstanlægget.
	System/enhed
	Påkrævet ressource
	Årligt forbrug

	Gastilførsel til anlæg
	CO2-rig gas fra biogasanlæggets opgraderingsanlæg. 
	49.999 ton/år

	Biologisk svovlbrinte (H2S)-fjernelsesenhed
	Flydende ilt (O2) fra ekstern leverandør
	720 ton/år

	Biologisk svovlbrinte (H2S)-fjernelsesenhed - 
Aktivt kulfilter
	Aktivt kul i granulatform fra ekstern leverandør
	4,2 ton/år

	Katalytisk oxidationsfilter 
	Katalysator fra ekstern leverandør
	Efter behov

	Dehydratiseringsenhed
	Tørremiddel (silicagel, aktiveret aluminium eller molekylær sigte) fra ekstern leverandør
	0,7 ton/år

	Vandscrubber 
	Vand fra biogasanlæggets vandforsyning1
	1.752 m3/år

	Efterkøler
	Demineraliseret vand – enten direkte fra ekstern leverandør eller fra mindre demineraliseringsanlæg med vand fra biogasanlæggets vandforsyning1.
	1.752 m3/år

	Strømforsyning
	Strøm fra offentligt elnet
	Se nedenfor


1. Der pågår pt. dialog med Skive Kommune omkring vandforsyning til biogasanlægget med henblik på opfyldelse af vilkår nr. 4 i §25-tilladelse udstedt i september 2024 relateret til udvidelsen af biogasanlægget. Det forudsættes, at vandforsyningsproblematikken er løst og afstemt med kommunen før idriftsættelse af CO2-fangstanlægget.

Energibehov
CO2-fangstanlæggets forventes at have et strømforbrug på op til 2 MW ved almindelig drift af anlægget. Det vil blive forsynet af 2 trafoer på hver 1600 kVA.

Den eksisterende biologiske H2S-fjernelsesenhed (scrubber) vil efter modificering have et timeforbrug på 9,7 kWh pr. ton produceret CO2, hvilket er ca. 20 % højere end det nuværende strømforbrug. Scrubbere/vaskere har allerede tilstrækkelige strømforsyningspakker etableret.

16. Procesforløb
Systematisk beskrivelse af virksomhedens procesforløb, herunder materialestrømme, energiforbrug og -anvendelse, beskrivelse af de væsentligste luftforurenings- og spildevandsgenererende processer/aktiviteter samt affaldsproduktion. De enkelte forureningskilder angives på tegningsmaterialet.

Beskrivelse af proces for CO2-fangstanlægget
En oversigt over procesdiagrammet for CO2-fangstanlægget er vist på Figur 5, se også bilag 4. Den tilførte CO2-strøm, der er et biprodukt fra biogasanlægget, føres til en vandskrubber og derefter til en afsvovlingsenhed. I H2S-fjernelsesenheden tilsættes små mængder ilt og næringsstoffer til biologisk skrubning af H2S. I denne enhed fjernes størstedelen af H2S fra CO2’en. Den eksisterende H2S-fjernelsesenhed vil blive modificeret, således at der fremover anvendes ren ilt (nu anvendes atmosfærisk luft), samt at gassen recirkuleres for at øge rensningsgraden. Dette vil i mindre grad forøge strømforbruget (som nævnt i afsnit 15), mens vandmængden bibeholdes. Gassen sendes derefter igennem et muslingefilter (eller lignende biologisk materiale), som yderligere reducerer indholdet af H2S. Herefter passerer gassen gennem et aktivt kulfilter for at fjerne evt. resterende H2S i gassen.

[bookmark: _Ref160139894]Figur 5. Procesdiagram over CO2-fangstanlægget.

En lavtryksblæser vil blive anvendt til at transportere CO2’en videre til kompressions- og kondenseringsanlægget. Der er dog også mulighed for udledning igennem skorsten tilknyttet biofilter i tilfælde af for høj svovlbrintekoncentration eller midlertidig nedlukning af CO2-fangstanlægget. Forud for kompressionsenheden ledes CO2’en igennem et H2S-filter og en ammoniakvasker for yderligere at fjerne H2S og ammoniak i gassen. 

Kompressionssystemet består af skruekompressorer og inter-coolingenheder, hvor CO2’en komprimeres til 15-19 bar. De resterende volatile organiske komponenter (VOC), metan (CH4), svovlkomponenter og biologiske elementer, der måtte findes i den CO2, der kommer ud af kompressionssystemet, fjernes med et katalytisk oxidationsfilter. Samtidig fjernes evt. lugt. Bagefter afkøles CO2’en til en lav temperatur i en efterkøler for at gøre den forudgående dehydreringsproces mere effektiv. I tørreenheden, som typisk er en regenerativ opløsning (f.eks. en tørremiddelopløsning med silicagel, aktiveret aluminium eller molekylær sigte), fjernes det resterende vandindhold. Vand fra efterkøleren samt frigivet vanddamp fra tørrerenheden er de vigtigste procesudløb fra kompressions- og tørringssystemerne.

Et eksternt lukket kølesystem (med ammoniak) bruges til kondensering af CO2. Kondenseringen suppleres med et destillationssystem til at fjerne de gasformige urenheder. En lille del af CO2'en udluftes sammen med ilt (O2), kvælstof (N2) og vand (H2O) fra kondenseringsenheden. Alternativt, når anlægget ikke er i drift, vil den CO2-rige gas fra biogasopgraderingsanlægget, efter afsvovling og rensning i det aktive kulfilter, blive sendt ud igennem afkastet fra biofilter, som det er tilfældet på nuværende tidspunkt. Kondenseringen udføres ved et tryk på omkring 15-19 bar. Køle- og kompressionssystemerne kræver køling, som leveres af tørkøleanlægget. 

Den flydende CO2 pumpes derefter til oplagstankene. Tankene er udstyret med boiloff-gasventiler, som gør det muligt at sende boiloff-gas (begrænset til 0,5 % per dag) tilbage til kondenseringsenheden. Der etableres 4 horisontale oplagstanke på hver 150 m3, svarende til i alt 600 ton flydende CO2. For at begrænse boiloffgas er tankene dobbeltvæggede og vakuum- eller polyuretanisolerede med en gastæt membran på ydersiden for at undgå indtrængning af fugt. Kvaliteten af den flydende CO2 måles ved hjælp af en analysator for at overvåge, at den overholder kvalitetskravene. Oplagstankene er forbundet til påfyldningsstationen til eksport og import af CO2.

Energiforbrug er nævnt i afsnit 15, mens udledninger til atmosfæren beskrives i afsnit 21.

[bookmark: _Hlk155628879]Affalds- og spildevandsproduktion
I tabel 3 vises den forventede årlige produktion af affald og spildevand fra CO2-fangstanlægget, og hvilke delelementer, de er relateret til. 

Mht. spildevand forventes der genereret i alt 3504 m3 pr. år fra ammoniakvasker og den katalytiske oxidation og efterkøler. Dette svarer til ca. 0,4 m3/time. De mindre ekstra spildevandsmængder håndteres på samme måde som processpildevand fra det eksisterende biogasanlæg, hvilket er omfattet af den gældende miljøgodkendelse. Spildevandet samles således med øvrigt procesvand fra biogasanlægget og genanvendes i biogasprocessen. Der udledes ikke til kloak eller recipient.

Fra H2S-fjernelsesenheden (biologiske scrubbere), som skal modificeres, produceres slam svarende til ca. 750 ton pr. år. Der produceres allerede nu slam fra enheden, som konditioneres og anvendes til husdyrgødning iht. den gældende miljøgodkendelse og husdyrgødningsbekendtgørelsen. Håndtering af slam fra enheden ændres ikke som følge af de nye CO2-fangstanlæg.

Kulfiltermateriale og tørremiddel udskiftes periodisk, når det er opbrugt/mættet. Dette gøres sædvanligvis ifm. planlagt vedligehold, hvor det transporteres til godkendt modtager til bortskaffelse eller regenerering. I vedligeholdelsesperioder kan der desuden blive opsamlet brugte smøremidler og olier/fedt fra vedligeholdelse af mekanisk udstyr så som kompressorer. Bortskaffelse af dette affald vil ske i henhold til Skive Kommunes gældende affaldsregulativ.

[bookmark: _Ref155599483]Tabel 3: Årlig forventet produktion af affald og spildevand fra CO2-fangstanlægget
	System
	Affaldstype
	Årlig produktion 

	Ammoniakvasker
	Spildevand 
	1.752 m3/år

	Katalytisk oxidation og efterkøler
	Spildevand
	1.752 m3/år

	H2S-fjernelsesenhed
	Slam 
	750 ton/år

	Kulfilter/H2S-fjernelsesenheden
	Aktivt kul
	4,2 ton/år

	Dehydratiseringsenhed
	Tørremiddel
	0,7 ton/år




17. Energianlæg
Oplysninger om energianlæg (brændselstype og maksimal indfyret effekt)

Anlægget behøver ikke varmeproduktion til driften. Strømforsyningen er fra det offentlige elnet (se afsnit 15).

18. Oplysninger om mulige driftsforstyrrelser
Oplysninger om mulige driftsforstyrrelser eller uheld, der kan medføre væsentlig forøget forurening i forhold til normal drift.

Driftsforstyrrelser
Anlægget vil være bemandet på hverdage i tidsrummet, fra kl. 7:00 til 18:00. Når det ikke er bemandet, vil der være en medarbejder på vagt. I tilfælde af uregelmæssigheder i driften, vil medarbejderen på vagt blive alarmeret for at løse problemet via fjernbetjening eller alternativt personligt fremmøde. Alt planlagt vedligehold vil foregå i normale arbejdstimer.

Anlægget vil være udstyret med overvågnings- og måleudstyr. I tilfælde af kritiske uregelmæssigheder vil kontrolsystemet lukke komponenterne ned og alarmere det opererende personale. Dette sikrer, at eventuelle uregelmæssigheder ikke forårsager skade, og giver det opererende personale mulighed for hurtigt at rette fejlen.

Se også afsnit 23 vedr. emissioner i tilfælde af ikke-planlagt nedlukning.

Uheld
I forhold til potentielle uheld, der kan lede til forøget forurening, er udslip eller spild af hhv. CO2 og ammoniak identificeret som de to væsentligste, hvilket beskrives i følgende.
 
Udslip af CO2:
Ved standard temperatur og tryk er CO2 ca. 1,5 gange tungere end atmosfærisk luft. CO2 fra tanke eller rør vil ved udslip derfor være tilbøjelig til at samle sig i lavninger i bygninger eller landskab. Denne effekt er endnu mere markant, hvis CO2’en er kold, f.eks. ved udslip fra oplagstanke. Ved spild af flydende CO2, vil hovedparten overgå til gasform, men en del vil også overgå til fast form (tøris). CO2 kan ved høje luftkoncentrationer være toksisk og forårsage iltfattig atmosfære. Derudover kan betydelige spild af flydende CO2 forårsage kryogene forbrændinger. 

For at mitigere evt. negative effekter som følge af udslip af CO2 er der indtænkt en række præventive tiltag, som f.eks. fysisk beskyttelse af oplagstanke for at undgå påkørsel. Derudover installeres også et system til detektion og isolering af spild og lækager for oplagstankene. Inde i bygninger, hvor CO2 håndteres, installeres desuden CO2-målere. Udstyr og systemer placeret indendørs såvel som udendørs vil undergå periodisk inspektion og præventiv vedligeholdelse for at undgå spild eller udslip.

Beredskabsprocedure og sikkerhedstiltag. Tiltag ift. evakueringsplan i tilfælde af en nødsituation vil blive udarbejdet før opstart af driften. Bemandede bygninger på biogasanlægget er ikke placeret direkte nedstrøms den dominerende vindretning ift. oplagstankene og ligger desuden i betydelig afstand ift. dispersion af potentielt farlige koncentrationer af CO2 i tilfælde af uheld. På de indendørs arealer er der kun begrænsede mængder CO2, hvor der dog stadig er stor bevågenhed om arbejdsmiljø for de ansatte i tilfælde af utilsigtede udslip. Der forventes derfor etableret førnævnte præventive tiltag.

Miljømæssigt forventes evt. udslip af CO2 ikke at have nogen betydelig effekt. Fokus vil derfor hovedsageligt være rettet mod arbejdsmiljøforhold på anlægget samt omkringliggende naboer og forbipasserendes sikkerhed ift. håndtering af uheld med udslip af CO2.

Kølesystem med ammoniak:
Ammoniak er et naturligt kølemiddel, som anvendes bredt til køling i industrien. Stoffet er toksisk, kan beskadige øjne, hud og lunger ved kontakt eller inhalering. Ammoniak kan desuden være toksisk for levende organismer i vandmiljøet. Stoffets brændbarhed er lav (sikkerhedsklasse B2L), men er klassificeret som eksplosivt.

Køleanlægget bygges efter den europæiske standard EN-378: ”European Standard EN 378 relates to safety and environmental requirements in the design,
manufacture, construction, installation, operation, maintenance, repair and disposal of refrigerating systems and appliances regarding local and global environments”.

Det lukkede kølesystem med op til 2.500 kg ammoniak vil delvist være placeret indendørs i maskinrummet af procesbygningen og delvist udendørs. Blandt sikkerhedstiltag bliver der i bygningen etableret gasdetektion samt hhv. almindelig- og nødventilationssystem, som kan kombineres til et samlet system. Der vil blive etableret et alarmsystem til monitering af ammoniakkoncentration i luft og, om nødvendigt, igangsættelse af alarm og nødventilationssystem. Derudover installeres sikkerhedstiltag så som nødbruser og øjenvask nær oplagsområdet for kølesystemet. Der vil desuden være strikse sikkerhedsprocedurer for mandskab, der opererer køleenheden. Udstyr og maskineri vil undergå periodisk inspektion og præventiv vedligeholdelse for at undgå spild.

I tilfælde af den mest alvorlige (og usandsynlige) form for uheld med et fuldstændigt tankbrud, hvilket fører til tab af den oplagrede ammoniak, vil ammoniak i flydende tilstand inde i bygningen blive tilbageholdt af spildbakke uden mulighed for afløb, så det ikke kan opblandes med øvrigt spildevand. Desuden vil fordampning af ammoniak fra indendørs spild kunne håndteres af nødventilationssystemet. Udendørs vil spild af flydende ammoniak på betonfundament relativt hurtigt fordampe og dermed ikke nå at komme i kontakt med jord og kunne sive ned. I tilfælde af komplet ammoniaktankbrud tilkaldes beredskabet omgående. 

Foruden, at anvendelsen af ammoniak foregår i et lukket kølesystem med dertilhørende sikkerhedsforanstaltninger og overholdelse af EU’s ATEX direktiv og EN378 standarden, vil placeringen med overholdelse af afstandskrav ift. biogastankene sikre, at der ikke forårsages et større uheld andetsteds i virksomheden.


19. Særlige forhold ved opstart/nedlukning af anlæg
Oplysninger om særlige forhold i forbindelse med opstart/nedlukning af anlæg

Se afsnit 23. Ellers intet at bemærke.
[bookmark: _Toc177974166]Oplysninger om valg af bedste tilgængelige teknologi (BAT)
20. Redegørelse for den valgte teknologi
Redegørelse for, at der med de valgte teknikker med henblik på at begrænse råvare- og energiforbrug, affaldsfrembringelse og emissioner til luft, vand og jord er truffet de nødvendige foranstaltninger til at forebygge og begrænse forureningen ved anvendelse af BAT. Redegørelsen baseres på kriterierne i bilag 5.
Ved tilfælde hvor der foreligger relevante BAT-konklusioner eller konklusioner i eksisterende BAT-referencedokumenter, jf. bilag 8, baseres redegørelsen på disse. En samlet oversigt over redegørelsens indhold findes på Miljøstyrelsens hjemmeside i form af BAT-tjeklister.
Hvis der anvendes stoffer, som er optaget på ”Listen over uønskede stoffer” skal der redegøres særskilt for, hvorfor disse ikke kan substitueres.

Hele hensigten med nærværende projekt er at kunne opsamle og nyttiggøre biogen CO2, som er et biprodukt fra den eksisterende biogasproces, i stedet for at udlede den til atmosfæren, sådan som det foregår på nuværende tidspunkt. Dette anses i sig selv for at være BAT, da projektet vil reducere udledning af drivhusgasser til atmosfæren, hvilket ikke er almindelig praksis for biogasanlæg. Der er derfor tale om en innovativ løsning med implementering af en forholdsvis ny teknologi på denne skala. Det skal desuden nævnes, at der foruden en reduktion i udledningen af CO2 også fjernes mindre mængder metan og svovl, der findes i lave koncentrationer i det nuværende afkast til atmosfæren. Dette kan have en gavnlig effekt på både miljø og klima.
Der vil, relateret til driften af CO2-fangstanlægget, være forøget forbrug af visse ressourcer samt blive genereret affald, spildevand og støj, hvilket er beskrevet nærmere i øvrige afsnit i nærværende ansøgning. 

Hvad angår ressourcer er de begrænset til de absolut nødvendige produkter og mængder for at kunne drifte anlægget. Det væsentligste input forventes at være strømforbrug, som forsynes af det offentlige elnet. Det er dog ikke muligt at reducere energibehovet med den tilgængelig teknologi på nuværende tidspunkt. På sigt vil strømforsyningen til anlægget evt. kunne blive dækket af intern produktion fra vedvarende sol- og vindenergi. De nødvendige vandmængder er forholdsvis små og vil komme fra biogasanlæggets vandforsyning. Der vil ikke blive anvendt stoffer, som er optaget på ”Listen over uønskede stoffer”. Ammoniak vil blive anvendt i et lukket kølesystem, som ikke kommer i kontakt med personale eller bliver udledt. Der implementeres en række sikkerhedsforanstaltninger ifm. drift af kølesystemet og i tilfælde af uheld (se afsnit 18).

Produktion af affald som følge af det nye anlæg vil være begrænset, og dets oplag og håndtering vil ikke være problematisk. Tørremiddel og kulfilter udskiftes kun ved planlagt vedligehold og vil ikke blive oplagt på anlægget. Der forventes kun genereret små mængder brugt smøremiddel, olie og fedtstoffer fra mekanisk udstyr ifm. vedligehold, som håndteres og bortskaffes iht. den eksisterende miljøgodkendelse. Slam fra H2S-fjernelsesenheden vil fortsat blive anvendt til gødning, som det også er tilfældet i dag. De små mængder spildevand, der produceres, forventes ikke at være af betydning ift. den eksisterende procesvandstrøm fra biogasanlægget.

Støjbidraget fra det nye anlæg samt tilhørende transport er vurderet i afsnit 29.

[bookmark: _Toc177974167]Oplysninger om forurening og forureningsbegrænsende foranstaltninger
Luftforurening
21. Emissioner
Emissionskoncentrationen fra hvert afkast, som er nævnt under punkt 14. Der angives endvidere emissioner af lugt og mikroorganismer. For de enkelte afkast angives luftmængde og temperatur.
Stofklasser, massestrøm og emission angives som anført i Miljøstyrelsens gældende vejledninger om begrænsning af lugt- luftforurening fra virksomheder. 
For mikroorganismer oplyses det systematiske navn, generel biologi og økologi, herunder eventuel patogenitet, samt muligheder for overlevelse/påvirkning af det ydre miljø. Koncentrationen af mikroorganismer i emissionen angives.
Beskrivelse af de valgte rensningsmetoder og rensningsgraden for de enkelte tilførte stoffer og mikroorganismer.

[bookmark: _Ref152880686]En af de væsentligste emissionskilder fra CO2-fangsanlægget ved almindelig drift er udluftningen fra kondenseringsenheden, der ledes til skorsten. Mængden af udledt gas forventes at være maks. 20 % af indløbsstrømmen til kompressionssystemet. Den udledte gas er hovedsageligt biogen CO2, men indeholder også spor af ikke-kondenserbare gasarter, herunder O2, N2 og CH4 i minimale mængder. Mængden af udledt gas er hovedsageligt afhængig af kvaliteten af den tilførte gas til kondenseringsenheden samt mængden af tilsat ilt i H2S-fjernelsesenheden.

Tabel 4: Detaljer vedr. afkast fra CO2-fangstanlægget.  
	Driftsstatus
	Parameter
	Value and unit

	1) Afkast, hvis CO2-fangstanlægget er ude af drift (svarende til den nuværende tilstand)
	Gasflow
	5,7 ton/time

	
	Gastryk 
	Atmosfærisk 

	
	Gastemperatur
	40 °C

	
	Gassammensætning (efter biofilter)
	<0.1% CH4
>98% CO2
<0.1% N2
<1.5% O2
<0.1% H2
<1.5 ppmv NH3
<3,6 ppmv H2S

	2) CO2-fangstanlæg i drift
	Gasflow
	max. 1,1 ton/time

	
	Gastryk 
	Atmosfærisk

	
	Gastemperatur
	-20 °C

	
	Gassammensætning
	Hovedsageligt CO2 med spor af O2, N2 og CH4


 
Udledning fra dehydratiseringsenheden er hovedsageligt vanddamp med ca. 5 % af CO2-fangsanlæggets gasindtag svarende til 0,3 ton/time.

[bookmark: _Ref160725097]Figur 6. Figur over nævnte udledningspunkter/-kilder, som nævnt i Tabel 4.
Lugt:
Etablering og drift af CO2-fangstanlægget vil ikke give anledning til øget lugtbelastning i omgivelserne. I de få tilfælde hvor CO2-fangstanlægget ikke er i drift, og afkaststrømmen fra opgraderingsanlægget ledes til biofilteret, vil lugtbelastningen være som ved den nuværende drift af biogasanlægget. 

Når CO2-fangstanlægget er i drift, kan lugtbelastningen blive reduceret, da svovlbrinteindholdet i den luftmængde, der ledes til biofilteret, vil være mindsket ift. nuværende drift. Dette skyldes, at afkaststrømmen fra opgraderingsanlægget, som indeholder svovlbrinte, vil blive ledt til CO2-fangstanlægget, hvor der sker yderligere svovlbrintefjernelse fra gasstrømmen, som er med til at reducere lugtbelastningen. 


22. Diffuse emissioner
Oplysninger om virksomhedens emissioner fra diffuse kilder
Driften af CO2-fangstanlægget vil ikke give anledning til diffuse emissioner. 

23. Emissioner ved opstart/nedlukning af anlæg
Oplysninger om afvigende emissioner i forbindelse med opstart/nedlukning af anlæg

I tilfælde hvor CO2-fangstsanlægget skal undergå ikke-planlagt nedlukning, ledes den rensede CO2-strøm direkte fra H2S-fjernelsesenheden til skorsten. Dette forventes kun at ske kortvarigt og mindre end 50 gange om året samt mindre end 6 timer pr. gang. Sammensætningen af den udluftede gas er vist i tabel 4. Udledningen svarer i disse tilfælde til den nuværende situation uden etablering af CO2-fangstsanlægget. Der vil således ikke være nogen merudledning eller forurening sammenlignet med den nuværende situation.

24. Beregning af afkasthøjder, evt. nye beregninger alt efter luftmængder. 
Beregning af afkasthøjder for hvert enkelt afkast med de beregningsmetoder, der er angivet i Miljøstyrelsens gældende vejledninger om begrænsnings af lugt- og luftforurening fra virksomheder.

Der er ikke foretaget beregninger af afkasthøjder for CO2-fangstanlægget, da afkastluften fra anlægget som udgangspunkt består af CO2, som der ikke forefindes emissionsgrænseværdier og B-værdier for, ligesom der ikke vil forefindes svovlbrinte i luftmængden der ventileres bort. Indholdet af sporstoffer i den bortventilerede luftmængde er minimalt. 

I den situation hvor CO2-fangstanlægget ikke er i drift, vil afkaststrømmen fra opgraderingsanlægget blive ledt til biofilteret, og OML-beregningen foretaget i forbindelse med den gældende miljøgodkendelse vil stadig være gyldig. 


Spildevand:
25. Spildevandsteknisk redegørelse
Hvis der søges om tilladelse til at aflede spildevand, skal virksomheden give følgende oplysninger for hver spildevandstype:
· Oplysninger om oprindelse, herunder om der f.eks. er tale om produktionsspildevand, overfladevand, husspildevand, kølevand mm.
· Oplysninger om maksimal mængde af spildevand afledt pr. døgn og pr. år samt variation i afledningen over døgn, uge, måned eller år.
· Oplysninger om hvorvidt spildevandet ønskes afledt til spildevandsforsyningsselskabets spildevandsanlæg eller udledt direkte til vandløb, søer eller havet eller andet. 
· Oplysninger om temperatur, pH og koncentrationen af forurenende stoffer samt oplysninger om eventuelle mikroorganismer
· Oplysninger om art og kapacitet af renseforanstaltninger, herunder sandfang og olieudskillere
· Beskrivelse af de valgte rensningsmetoder og rensningsgraden for de enkelte tilførte stoffer og mikroorganismer.

Der forventes produceret mindre spildevandsmængder fra hhv. ammoniakvasker samt katalytisk oxidation og kølesystem på anlægget. Spildevandsmængderne er estimeret til at være 1.752 m3/år for hver af de to enheder, dvs. i alt 3504 m3/år svarende til 0,4 m3/time. Dette spildevand opsamles og håndteres som øvrigt spildevand fra biogasanlægget, dvs. ved genanvendelse i biogasprocessen. 

26. Tilslutningstilladelse
Hvis der søges om tilladelse til direkte udledning af stoffer til vandløb, søer eller havet, kan miljømyndigheden kræve yderligere oplysninger, jf. den til enhver tid gældende bekendtgørelse om krav til udledning af forurenende stoffer til vandløb, søer eller havet samt bekendtgørelse om spildevandstilladelser mv. efter miljøbeskyttelseslovens kapitel 3 og 4.
Hvis virksomheden ønsker at udlede 22 tons kvælstof eller 7,5 tons fosfor pr. år eller derover til vandløb, søer eller havet, skal ansøgningen tillige ledsages af de oplysninger, der fremgår af den til enhver tid gældende bekendtgørelse om spildevandstilladelser mv. efter miljøbeskyttelseslovens kapitel 3 og 4.

Der søges ikke om tilslutningstilladelse.

Støj
27. Støjkilder
Beskrivelse af støj- og vibrationskilder (inkl. lavfrekvent støj og infralyd) herunder intern kørsel og transport samt arbejde og materialehåndtering. 

Støjen fra CO2-fangstanlægget er primært relateret til CO2-kompressorer og pumper.
Den ekstra cirkulation af CO2 i eksisterende H2S-fjernelsesenhed øger lydniveauet fra hver enkelt scrubber til 87 dB. Støj fra blæserne håndteres normalt ved at have specifikke krav til blæserne.

Kompressorer og motorer er placeret inde i procesbygningen, hvor de er indkapslet med støjdæmpende paneler for at reducere støjen fra dem. Anlæggets udformning vil sikre, at der ikke kommer væsentlig støj fra kompressorer og motorer udenfor bygningen.

I forbindelse med tankning af lastbiler med flydende CO2 kan der forekomme lavere støjemissioner relateret til pumper, rørsystemer og ventiler under påfyldning samt i enkeltstående tilfælde ved kogning af CO2 i opstart ved påfyldning af tankbiler.

Støjniveauet (LAeq) inde i bygningen forventes at være 85 dB(A). Det forudsættes, at der vil blive defineret krav til entreprenørerne om maksimalt støjniveau indendørs i bygningen og for hver af de eksterne støjkilder identificeret nedenfor. Yderligere krav mht. støjisolering af facadeelementer kan implementeres ved behov.

De eksterne støjkilder er som følger (se Tabel 5):
1) Blæsere til recirkulation i H2S-fjernelsesenheden
2) Skorsten til afkast af CO2-rig gas med og uden CO2-fangst og kondensering i drift.
3) Blæser
4) Påfyldning af tank/lastbil 
5) Trafik
6) Tørkølere

[bookmark: _Ref160717671]Tabel 5: Forventede udendørs støjkilder og maksimale kildestyrker (worst-case).
	Støjkilde

	Maksimalt lydeffektniveau (LWA)
	Tidsinterval
	Højde over terrænniveau (m)
	Placering (som angivet på Figur 7)

	Blæser til recirkulation I H2S scrubbere
	87 db(A)
	Når anlægget er i drift.
	Terrænniveau
	Placeret tæt på biologiske scrubbere. Vist som (1) på Figur 7.

	8,0 ton/time af CO2-udstødning (foregår allerede I nuværende situation)
	90 dB(A)
	Når anlægget ikke er i drift.
	20 m over terrænniveau
	Skorsten (eksisterende). Vist som (2) på Figur 7.

	Max 1,2 ton/time CO2-udstødning
	80 dB(A)
	Når anlægget er i drift.
	16 m over terrænniveau
	Afkast fra destillationskolonne nær procesbygning. Vist som (3) på Figur 7.

	Blæser
	90 dB(A)
	Når anlægget er i drift.
	Terrænniveau
	Placeret tæt på biologiske scrubbere. Vist som (4) på Figur 7)

	Påfyldning af tanke/lastbiler
	100 dB(A)
	3-4 gange pr. dag mandag – fredag kl. 07–18. og 3-4 gange pr. dag mandag – fredag i tidsrummet 22-07.
	Terrænniveau
	Nær procesbygning. Vist som (5) på Figur 7.

	Tørkølere
	90 dB(A)
	Når anlægget er i drift.
	9,5 m over terrænniveau
	På taget af procesbygningen. Vist som (6) på Figur 7.



De forventede placeringer af støjkilderne ses på Figur 7. Deres endelige placering kendes ikke, før detailprojektering er udført af entreprenøren, men vil blive placeret indenfor projektafgrænsningen. 

[bookmark: _Ref160717712]Figur 7. Skitse med forventet placering af væsentlige støjkilder (se nummerering fra Tabel 5).

28. Støjdæmpning
Beskrivelse af de planlagte støj- og vibrationsdæmpende foranstaltninger både for de enkelte støj- og vibrationsfremkaldende anlæg, maskiner og køretøjer til intern transport og for virksomheden som helhed.

Kompressorer og motorer er placeret indendørs i procesbygningen, hvor de er indkapslet med støjdæmpende paneler for at reducere støjen inde i bygningen. Anlæggets udformning vil sikre, at der ikke kommer væsentlig støj fra kompressorer og motorer udenfor bygningen. Udgående rør fra bygning vil blive isoleret, om nødvendigt, for at reducere støj. 

29. Vurdering af støj
Beregning af det samlede støjniveau i de mest belastede punkter i naboområderne udført som ”Miljømåling – ekstern støj” efter Miljøstyrelsens gældende vejledning om støj.

Der er udarbejdet en støjberegning, som vedlægges nærværende ansøgning. Af den fremgår det, at alle støjgrænser overholdes efter idriftsættelse af CO2-fangstanlægget. Der er taget højde for både de stationære støjkilder og de mobile relateret til kørsel til og fra anlægget.

Det bør noteres, at beboelsen på Vinkelpletvej 7, 7840 Højslev kræves nedlagt iht. vilkår 6 i seneste tillæg til miljøgodkendelse fra september 2024. Denne beboelse er derfor ikke medtaget i støjberegningerne, da den forudsættes nedlagt før idriftsættelse af CO2-fangstanlægget.

Affald
30. Sammensætning og mængder af affald
Oplysninger om sammensætning og årlig mængde af virksomhedens affald, herunder farligt affald.

De pågældende affaldstyper og -mængder er nævnt i punkt 16.

31. Håndtering af affald
Oplysninger om hvordan affaldet håndteres og opbevares på virksomheden (herunder affald der indgår i virksomhedens produktion) og om mængden af affald og restprodukter, som oplagres på virksomheden.

Håndtering af de pågældende affaldstyper og -mængder er nævnt i punkt 16.

Jord og grundvand
32. Foranstaltninger til beskyttelse af jord og grundvand
Beskrivelse af de foranstaltninger, der er truffet til beskyttelse af jord og grundvand i forbindelse med henholdsvis håndtering og transport af forurenende stoffer, oplagspladser for fast eller flydende affald samt nedgravede rør, tanke og beholdere. Der skal oplyses om typen af belægning (materialer og udførelse) for virksomhedens befæstede arealer.

Der håndteres kun få væsker som følge af det nye CO2-fangstanlæg, og derudover forventes der ikke genereret eller opbevaret affald af betydning, som ville kunne forårsage en forurening af jord og grundvand. Som tidligere nævnt implementeres en række sikkerhedsforanstaltninger (herunder overholdelse af standard EN378) relateret til især håndtering af ammoniak, som anvendes i et lukket kølesystem. 

Der vil blive stillet krav til tilstand og jævnligt vedligehold af de (af 3. part) anvendte lastbiler til transport af CO2 samt leverandører af diverse ressourcer til anlægget. Derudover vil leverandør af vedligeholdsydelser på anlægget sikre omgående og korrekt bortskaffelse af genereret affald, så som brugt tørremiddel, kulfiltermateriale, smøremidler, osv. til godkendt modtager.

Projektet er beliggende i område med drikkevandsinteresser (OD), og ca. 2 km fra områder med særlige drikkevandsinteresser (OSD) mod hhv. sydvest og nordøst. Der er derfor særlig bevågenhed omkring at undgå evt. spild eller anden mulig forurening af grundvandet i området.

33. Basistilstandsrapport
Redegørelse for om virksomheden er omfattet af kravet om udarbejdelse af basistilstandsrapport, jf. bekendtgørelsens §15, og den til enhver tid gældende vejledning om basistilstandsrapport og ophørsforanstaltninger.

På baggrund af projektets meget begrænsede oplag og håndtering af kemi og affald med potentiale for at forurene jord og grundvand vurderes det ikke at være nødvendigt med udarbejdelse af en supplerende Basistilstandsrapport.

[bookmark: _Toc177974168]Forslag om vilkår til egenkontrol
34. Forslag til vilkår om egenkontrol
Virksomhedens forslag til vilkår og egenkontrolvilkår for virksomhedens drift, herunder vedrørende risikoforhold.
Egenkontrolvilkår bør indeholde:
· Forslag til kontrolmålinger, herunder prøvetagningssteder samt monteringsprogram for jord og grundvand
· Forslag til rutiner for vedligeholdelse og kontrol af rensningsforanstaltninger
· Forslag til metoder til identifikation og overvågning af de aktuelle mikroorganismer i produktionen og omgivelserne
· Forslag til overvågning af parametre, der har sikkerhedsmæssig betydning. 

Hvis virksomheden har et miljøledelsessystem, opfordres til at koordinere forslag til egenkontrolvilkår med miljøledelsessystemets rutiner. 

· Måling af CO2 - og ammoniakindhold i indeluft i bygningen.
· Kontrol af flow, temperatur og tryk på kritiske steder af anlægget.
· CO2 -kvalitets målinger (kontinuert system)
· Visuelle inspektioner af udstyr + bygninger

35. Særlige emissioner ved driftsforstyrrelser
Oplysninger om særlige emissioner ved de under punkt 18 nævnte driftsforstyrrelser eller uheld. 

Som nævnt ovenfor ledes den rensede CO2-strøm ved driftsforstyrrelser direkte fra H2S-fjernelsesenheden til skorsten via biofilter. Sammensætningen af den udluftede gas er vist i tabel 4. Udledningen svarer i disse tilfælde til den nuværende situation uden etablering af CO2-fangstsanlægget. Der vil således ikke være nogen merudledning eller forurening sammenlignet med den nuværende situation.

Der er forudsat en række sikkerhedsforanstaltninger relateret til det lukkede kølesystem med ammoniak. Dette vil hindre, at ammoniak kommer i kontakt med jord eller siver ned i tilfælde af uheld.

36. Foranstaltninger til imødegåelse af driftsforstyrrelser
Beskrivelse af de foranstaltninger, der er truffet for at imødegå driftsforstyrrelser og uheld.

Anlægget vil være udstyret med overvågnings- og måleudstyr. I tilfælde af kritiske uregelmæssigheder vil kontrolsystemet lukke komponenterne ned og alarmere det opererende personale. Dette sikrer, at eventuelle uregelmæssigheder ikke forårsager skade, og giver det opererende personale mulighed for hurtigt at rette fejlen.

Se derudover beskrivelse i afsnit 18.

37. Foranstaltninger for at begrænse virkninger af driftsforstyrrelser.
Beskrivelse af de foranstaltninger, der er truffet for at begrænse virkningerne for mennesker og miljø af de under punkt 18 nævnte driftsforstyrrelser eller uheld.

Der forventes ikke at være virkninger af betydning i tilfælde af driftsforstyrrelser ift. den nuværende situation, da den udledte gas i dette tilfælde svarer til den almindelige udledning fra biogasanlægget.

38. Foranstaltninger for at forebygge forurening ved virksomhedens ophør
Oplysninger om, hvilke foranstaltninger ansøgeren agter at træffe for at forebygge forurening i forbindelse med virksomhedens ophør.

Det sikres ved førnævnte designbeslutninger og sikkerhedsforanstaltninger, at der ikke sker forurening af jord og grundvand som følge af CO2-fangstanlæggets etablering og drift.

39. Sammenfatning af ansøgning
Oplysningerne i ansøgningen skal sammenfattes i et ikke-teknisk resume. 

BioCirc Vinkel Biogas ApS drifter et biogasanlæg beliggende ved Vinkel by i Skive Kommune, der producerer CO2 som biprodukt til biogas (biometan) i den eksisterende proces. Denne biogene CO2 adskilles fra biogassen og udledes på nuværende tidspunkt til atmosfæren. Da det er virksomhedens mission at fortrænge udledning af drivhusgasser til atmosfæren, heriblandt CO2, ønskes den pågældende CO2 indfanget og opsamlet med henblik på anden anvendelse for at reducere udledningen til atmosfæren.

Der ansøges i nærværende dokument om godkendelse jf. Godkendelsesbekendtgørelsens §3, stk. 2 til at etablere en ændring af den eksisterende listevirksomhed BioCirc Vinkel Biogas Aps, som er godkendt iht. Miljøbeskyttelseslovens § 33, stk. 1. 

Der ønskes i forlængelse af det eksisterende biogasanlæg etableret et CO2-fangstanlæg til fangst, rensning og oplag af den biogene CO2, der produceres som biprodukt i biogasprocessen og som pt. udledes direkte til atmosfæren. Formålet med anlægget er at opsamle, rense og polere CO2'en til en højere renhedsgrad (svarende til standard for fødevareindustrien) end den, der kommer ud af biogasanlæggets opgraderingsanlæg, og finde anden anvendelse af den biogene CO2 fremfor at udlede til atmosfæren. Den rensede CO2 komprimeres og gøres flydende og køles til opbevaring og transport. CO2-fangstanlægget kommer til at have en årlig CO2-produktionskapacitet på op til ca. 49.999 ton, svarende til ca. 5,7 ton CO2 i timen, mens den samlede oplagskapacitet for flydende CO2 bliver på 600 ton.

Anlægget består af en række delkomponenter til rensning (fjernelse af reststoffer og vand), komprimering og kondensering af CO2, en procesbygning til procesanlæg, oplagstanke til CO2 og ilt samt en påfyldningsstation, hvorfra den flydende og rensede CO2 kan transporteres videre til godkendt 3. part. Der forventes til- og frakørsel af op til 8 lastbiler dagligt på hverdage til transport af CO2. Derudover forventes i mindre grad til og frakørsel af biler ifm. drift og vedligehold af anlægget samt levering af forsyninger.

Anlægget forventes ikke at forårsage nogen forurening af jord og grundvand, og der implementeres en række sikkerhedsforanstaltninger for at undgå uheld, spild og udledninger til omgivelserne. De mindre mængder affald bortskaffes til godkendt modtager. 

Drift af CO2-fangstanlægget vil give nye, både stationære og mobile støjkilder. Enkelte, meget støjende, stationære støjkilder, så som kompressorer og motorer er placeret indendørs, for at reducere støjbidraget i omgivelserne herfra. Af støjberegningen for CO2-fangstanlæggets drift (inkl. kørsel til og fra) dokumenteres det, at gældende støjgrænser overholdes. 

Ved normaldrift vil der være bortventilering af en mindre luftmængde indeholdende CO2. Der kan også være indhold af enkelte sporstoffer i luftstrømmen. Der er ikke udført OML-beregning herfor, da der ikke er emissionsgrænseværdier og B-værdier for CO2.

I det tilfælde at CO2-fangstanlægget ikke er i drift, vil afkaststrømmen fra opgraderingsanlægget blive ledt til biofilteret, som hidtil, og der vil ikke være ændringer til gældende OML-beregninger fra eksisterende miljøgodkendelse.

Anlægsarbejderne forventes udført fra primo 2025 indtil ultimo 2025 med forventet idriftsættelse primo 2026. Anlægsperioden er estimeret til at vare op til ca. 1 år.

Side 2 af 2

Side 2 af 2

image1.png
1) Punktkilde

znaosior

aiz

BIGCIRC BIGCIRC™  BIGCIRC Trec part

€02 udvindes fra biomassen — i | CO2-fangst anleeggene bliver CO2'en behandlet CO2%en bliver

dag er den et biprodukt fra yderligere  tre skridt: transporteret med

opgraderingen af vores biomasse 1. Komprimering: Komprimer og affugter CO2'en til lastbil med

il bio-metan Get gnskede tryk isolerede veegge og
o Polering og opgradering: Fierner forskellige @ rviciastring.

COen vil blive separeret fra CHa insktive gasser og urenheder

og oprenset. 3. Fortatning: Gassen gores flydende og pumpes i Den mest effektive

Isgeroeholdere transportform fra

anlggene




image2.png
NG
=

1:10.000
.




image3.png




image4.png
128
1m
I
218
21
11y
1ag
2 7000¢
11 11k
F
19
12¢
a
3 £

120

12

12m

120

149

&
e
02550 100 150 Meter
——— 2
| @ ® Lokaipianafgransning Kort

=+ Delomride
Matrikeiskel

Markelkort @

Lotalpian nr. 329

12

Y

10

a“

100

v

11e

»

”

1

1

u

100

3

1

By

10

7

2





image5.png
Inert Gassss Vent to ambent
Ventto amoient (CHAN2,02)-C02
water Vapor) (e

Biomethane to the grid Refrigeration
]‘ system
Biogas from biogas plant —  Bi0gas CO2 cleaning - €02 cleaning - c02 Li
iogas from biogas pl uworaing |—"|Bickoueal Senuber e Blower Amine Washer (=¥ oo L% on After cooler €02 Dryer Liquefaction

Water drain Water rain

Truck Fling Connecton




image6.png




image7.png




image8.png




